Torsten Schack Pedersen (V), 2023-12-13:
Tak for ordet.
Derfor er vi også glade for den finanslovsaftale, vi har indgået, og det samlede finanslovsforslag, vi behandler her i dag.
For den er ansvarlig, den puster ikke til inflationen, og den holder dansk økonomi på ret kurs.
Det er helt centrale elementer for os i Venstre.
For os i Venstre er aftrykkene i finanslovsforslaget mange, og finanslovsaftalen viser igen, at det gør en forskel, at Venstre sidder i regering.
For vi kommer til at bruge langt flere penge på vores erhvervsuddannelser: allerede 300 mio. kr. fra næste år.
Lægger man også midlerne fra uddannelsesreformer oveni, lander vi på omkring 1 mia. kr. ekstra årligt fra 2030.
Det er noget, som både vi blå partier og de røde partier har talt om i rigtig mange år, for vi har brug for flere dygtige faglærte.
Uden dem kan vi i Danmark godt skyde en hvid pil efter de grønne ambitioner, og nu sætter vi handling bag ordene og ambitionerne.
Vi investerer også i vores landdistrikter, for for os i Venstre er det en hjertesag, at det er attraktivt at bo og leve i hele landet.
Og med flere forskellige initiativer, f.eks. penge til et kommende landdistriktsudspil og et højere kørselsfradrag til pendlerne i 23 yderkommuner, styrker vi balancen mellem land og by.
Vi gør det også lettere for ufrivilligt barnløse at få deres ønskebarn.
Det gik vi til valg på i Venstre, og derfor er jeg rigtig stolt over, at vi med finanslovsaftalen sikrer en bedre hjælp til fertilitetsbehandling for ufrivilligt barnløse.
Generelt for sundhedsområdet løftes økonomien på sundheds- og psykiatriområdet med mere end 8 mia. kr. årligt frem mod 2030.
Og inden hr. Ole Birk Olesen kommer efter mig, vil jeg også sige tak for at sikre, at vi kan fastholde bundfradraget for elbilerne de to kommende år.
Også tak til Nye Borgerlige, bl.a. for at give politisk opmærksomhed til patientforeningen Endometriose Fællesskabet, hvis arbejde vi nu kan understøtte i 2024.
Tak til Danmarksdemokraterne for også at arbejde for en styrkelse af vores landdistrikter, så vi kan sikre en endnu større sammenhæng på tværs af landet.
Tak til Dansk Folkeparti for at være med til at sikre 700 mio. kr. til en værdig ældrepleje, og tak til Det Konservative Folkeparti for at arbejde for et øget servicefradrag, som i høj grad vil komme børnefamilierne til gavn og give dem mulighed for at have mere tid sammen.
Tak til Radikale Venstre for bl.a. at være med til at prioritere flere penge til fjernvarmepuljen, så flere danske husstande kan få grøn varme, og tak til Socialistisk Folkeparti for bl.a. en akutpakke til forbedring af vandmiljøet.
Tak til Alternativet for at kæmpe for at få en handlingsplan for reparationer ind i finanslovsforslaget.
Så der skal lyde en samlet tak.
Tak for, at man har valgt indflydelsen.
Tak for, at man er blevet ved forhandlingerne, og tak for, at man også har accepteret, at andre partier skulle have gennemført deres prioriteter.
Grundlæggende tak for et godt og konstruktivt forhandlingsforløb.
Selv om jeg har været finansordfører i godt et års tid, har jeg alligevel måttet lære noget nyt her på det seneste.
Årets finanslov minder åbenbart rigtig meget om havregrød.
Og som Venstremand tænkte jeg: Det er ubetinget ros.
For er der noget, der er bedre og sundere at starte dagen på end havregrød?
Den lægger en rigtig god, solid bund for dagens arbejde, og på samme måde lægger finansloven en god, solid bund for statens økonomi næste år.
Det giver sådan set et rigtig godt udgangspunkt for, at man så i løbet af den kan tage fat på resten af de mange udfordringer.
Ja, der er plads til så at lægge et par forhandlingsforløb ind om ekstra reformer, om skattelettelser og om klimahandling.